পারিবারিক অশান্তির জেরে আত্মহত্যা করলেন এক প্রতিবন্ধী যুবক! ঘটনাটি ঘটেছে মালদায়। 
স্থানীয় সূত্রে জানা গিয়েছে, যুবকটির নাম কৌশিক সাউ। মালদার কৃষ্ণপল্লীর বাসিন্দা বছর চব্বিশের কৌশিক, বহুদিন ধরেই তাঁর সৎমা এবং বাবার সঙ্গে এই এলাকাতেই থাকতেন।
দশ বছর আগে রেল লাইন পারাপারের সময়ে একটা পা কাটা পরে কৌশিকের। তার পরই থেকেই শুরু হয় সমস্যা। প্রতিবন্ধী বলে কোথাও কাজ পেতেন না তিনি। অন্য দিকে, কৌশিকের বাবা ষষ্ঠী সাউ দ্বিতীয় বিয়ে করলে শুরু হয় পারিবারিক অশান্তি। 
 
 

বিগত কিছুদিন ধরে অসুস্থ ছিলেন রাজ্য সরকারী কর্মী ষষ্ঠী সাউ। স্থানীয় সূত্রে জানা গিয়েছে, তাঁর দ্বিতীয় পক্ষের স্ত্রী তাঁর দেখভাল করতেন না ঠিকমত। তাই নিয়েই অশান্তি বাধে সৎমা এবং ছেলের মধ্যে। 
আরও জানা গিয়েছে গত শুক্রবার, মালদার গুলগুলি মোড়ে বিষাদগ্রস্ত হয়ে বসে থাকতে দেখা গিয়েছিল কৌশিককে। স্থানীয় কিছু যুবকের তাঁকে দেখে সন্দেহ হয়। তারপরই জিজ্ঞাসাবাদের পরে তাঁরা জানতে পারেন, সে আত্মহত্যা করতে এসেছিল। কিন্তু সেই স্থানীয় যুবকরা তাকে উদ্ধার করে থানায় নিয়ে যায়।
কিন্তু গত রবিবার মালদার মহানন্দা সেতুতে একটা কৃত্রিম পা পরে থাকতে দেখে সন্দেহ হয় স্থানীয় কিছু যুবকের। তাঁরা পুলিশে খবর দিলে, পুলিশ এসে উদ্ধার করে কৌশিকের মৃতদেহ।